Kelemen Hunor, atac la justiție după condamnarea la închisoare a celor doi extremiști din Târgu Secuiesc

Încă un atac la justiție din partea UDMR: președintele uniunii, Kelemen Hunor, a calificat drept ”scandaloasă” decizia definitivă de ieri prin care Înalta Curte i-a condamnat la cinci ani de închisoare pe extremiştii Szocs Zoltan şi Beke Istvan, acuzați de DIICOT că au vrut să detoneze un dispozitiv exploziv la 1 decembrie 2015 la Târgu Secuiesc.

Kelemen Hunor a scris pe Facebook, în limba maghiară, că ”este scandalos că parchetul foloseşte din nou justiţia pentru a stigmatiza o întreagă comunitate”, potrivit agenției maghiare de presă MTI.

Liderul UDMR a mai avut în trecut atacuri la adresa justiției de fiecare dată când un lider al partidului său a fost condamnat pentru corupție, precum fugarul Marko Atilla sau Anna Horváth (condamnată în primă instanță).

Reamintim că Szocs Zoltan şi Beke Istvan, lideri ai grupării “Mişcarea de Tineret 64 de Comitate” (HVIM) din Transilvania, au fost condamnaţi miercuri de Înalta Curte la cinci ani de închisoare cu executare, decizia fiind definitivă. Ei au fost condamnați în dosarul DIICOT în care au fost acuzaţi că intenţionau să detoneze un dispozitiv exploziv improvizat la manifestările de 1 Decembrie 2015 de la Târgu Secuiesc.

Foto: Pagina de Facebook a lui Kelemen Hunor